( 338 ) 
aler à Tours , selon le conseil et advis dudit de Paris, pour faire 
faire les patrons de terre des sépultures , ainsi qu'il vous a pleu 
me commander par voz derrenières lettres. Madame, je suis cons- 
traint avec ledit de Paris de poursuivre toutes ces choses à noz 
despens. Car le tailleur d'ymaiges de Salins, lequel on vous as- 
seure d’estre plus grant ouvrier cent fois qu'il n'est, n'a voulu 
venir à Tours avec moy, jasoit ce qu il en ayt esté pressé par mes- 
sieurs de vostre conseil de Bourg. Puis a dit qu'il a desja despendu 
les cent escuz d’erres que lui furent délivrez par vostre trésorier 
Vyonnet, du commandement de mesdits sieurs. de vostre conseil. 
D’aultre part, nulz ouvriers d'estime ne veullent besoigner soubz 
lui ; ni lui-mesmes n’en sçauroit finer, pour ce qu'ilz le desdai- 
gnent et est mauvais paieur. Vous ordonnerez sur le tout ce qu'il 
vous plaira. Et j'en escripz plus à plain à maistre Loys Barangier, 
affin de non vous ennuyer de trop longue lettre. 
Madame, plaise à Vostre Excellence m’escripre et ordonner à 
Tours tout ce qu'il vous plaira que je face en cest affaire. Et en- 
dementiers, je le solliciteray de tout mon povoir. Et s’il vous 
plait m'envoyer icy quelque ung de vos officiers pour m'aider en 
ceste matière et faire marchié des patrons avec maistre Mahieu 
Coulomb, le grant ouvrier, et iceulx paier, et au surplus en- 
tendre se on pourroit finer de son nepveu pour aler à Bourg 
tailler voz ymaiges et faire marchié avec lui; car c'est le plus 
souffisant de deça les montz après son oncle. Et avec ce il est 
jeune et portatif. Si me semble que Richard Contault, vostre 
lerc d'office , seroit bien à ce propice et entendu. 
Très-haulte et très-excellente princesse, je prie à Nostre Sei- 
gneur qu'il vous doint très-bonne vie et longue avec l’accomplis- 
sement de voz très-nobles désirs. Escript en vostre ville de Dole, 
le jour Saint-Denis, 1x.° d'octobre mil ve et unze. 
Vostre très-humble et très-ohéissant serf 
et subgect, 
LEMAIRE, indiciaire. 
